RESOLUCIÓN do 25 de xuño de 2007, da Dirección Xeral de Relacións Laborais, pola que se dispón a inscrición no rexistro e a publicación no Diario Oficial de Galicia, do acordo sobre a taxa de estabilidade no sector de funerarias de Galicia.
CONSELLERÍA DE TRABALLO — III. OUTRAS DISPOSICIÓNS — 20/08/2007

Visto o texto do acordo acadado o 14 de xuño de 2007 sobre a taxa de estabilidade no sector de funerarias de Galicia, que foi subscrito, en representación da parte empresarial pola Asociación Gallega de Empresas de Servicios Funerarios (Agesef), e en representación da parte sindical por UGT Galicia e o SN de CC.OO. de Galicia e, de conformidade co disposto no artigo 83.3º do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, e no Real decreto 1040/1981, do 22 de maio, sobre rexistro e depósito de convenios colectivos de traballo.
Esta Dirección Xeral de Relacións Laborais
ACORDA:
Primeiro.-Ordenar a inscrición do devandito acordo no Rexistro Xeral de Convenios desta dirección xeral.
Segundo.-Remitir o texto orixinal ao correspondente servizo deste centro directivo.
Terceiro.-Dispoñer a súa publicación no Diario Oficial de Galicia.
Santiago de Compostela, 25 de xuño de 2007.
Pilar Cancela Rodríguez
Directora xeral de Relacións Laborais
ANEXO
Xuntanza do sector de funerarias de Galicia
Acta 1/07
14 de xuño de 2007
Representación empresarial:
Fernando Ruíz Posse (Asociación Gallega de Empresas de Servicios Funerarios).
Representación sindical:
Fernando Acuña Rúa (CIG).
María Luisa Rodríguez Vázquez (UGT-Galicia).
Eusebio Justo Santos (SN de CC.OO. de Galicia).
Carlos Rodríguez Gesto (Actividades diversas CC.OO.).
En Santiago de Compostela, ás 13.00 horas do 14 de xuño de 2007, no Consello Galego de Relacións Laborais, reúnense as persoas relacionadas anteriormente baixo a presidencia de Demetrio Fernández López, presidente do citado organismo, para dar cumprimento ao establecido na orde pola que se establece o procedemento e os requisitos para alcanzar os acordos sobre a taxa de estabilidade en sectores de actividade.
Logo das oportunas deliberacións e debate e feito o correspondente receso, a representación empresarial e as organizacións sindicais UGT-Galicia e SN de CC.OO. de Galicia acordan o seguinte:
1º A taxa de estabilidade inicial do sector fíxase nun 80% e a taxa que deberán acadar as empresas do sector coas contratacións que realicen fíxase no 85%.
2º Créase unha comisión autonómica que, en relación co establecido no artigo 8 da orde de referencia, asuma as tarefas e funcións previstas neste.
3º Este acordo terá o alcance e os efectos previstos no artigo 83.3º do Estatuto dos traballadores, e remíteselle á autoridade laboral para os efectos de rexistro, depósito e publicación. O carácter obrigatorio para que as empresas afectadas polo convenio colectivo de funerarias de Galicia alcancen esta taxa comezará a partir do 1 de xaneiro de 2008.
A representación da CIG manifesta a súa satisfacción, valora positivamente o compromiso asumido aquí, de incremento na porcentaxe de traballadores estables, pero non o asina en consonancia coa posición da confederación recollida no ditame 17/07 do Consello Galego de Relacións Laborais. A CIG avalía moi especialmente o avance que significa o compromiso de incrementar neste convenio colectivo a taxa de estabilidade laboral obrigatoria en cada empresa, cuestión esta que o sindicato asume como propia.
E non habendo máis asuntos que tratar levántase a sesión ás 13.30 horas do día sinalado no encabezamento, levantándose acta do tratado nesta reunión, que asinan os asistentes por triplicado exemplar en proba de conformidade.